**ΧΡΗΣΙΜΟΙ ΟΡΙΣΜΟΙ (1)**

**της (αριστοτελικής) Λογικής – Θεωρία εννοιών**

**► ΤΑ ΓΝΩΡΙΣΜΑΤΑ ΤΩΝ ΕΝΝΟΙΩΝ**

* **Πλάτος** μιας έννοιας καλούμε το σύνολο των ομοειδών αντικειμένων που υπάγονται σ’ αυτή την έννοια. **[**Τι είναι «Ελληνικό Πανεπιστήμιο»**];**
* Το σύνολο αυτών των κοινών χαρακτηριστικών όλων των αντικειμένων που υπάγονται σε μια έννοια το ονομάζουμε **βάθος** της έννοιας. **[**Ποια τα γνωρίσματα του «Ελληνικού Πανεπιστημίου»**];**
* Η ευρύτερη έννοια που περιλαμβάνει μέσα στο πλάτος της μία ή περισσότερες στενότερες έννοιες λέγεται **γένος**, ενώ η στενότερη έννοια λέγεται **είδος**. **[**Η «Εκπαίδευση» και οι βαθμίδες της**]**
* Το αμέσως ευρύτερο γένος μιας έννοιας το λέμε **προσεχές γένος**, ενώ το αμέσως στενότερο είδος **προσεχές είδος**. **[**Η «Εκπαίδευση» και οι βαθμίδες της**]**
* Το γνώρισμα αυτό που διαφοροποιεί τη στενότερη έννοια από την ευρύτερη λέγεται **ειδοποιός διαφορά**. **[**Η «Εκπαίδευση» και οι βαθμίδες της**]**

**► ΣΥΓΚΡΙΣΗ ΕΝΝΟΙΩΝ ΚΑΤΑ ΤΟ ΠΛΑΤΟΣ**

α) Οι δύο έννοιες (Α και Β) έχουν το ίδιο πλάτος, οπότε λέγονται **επάλληλες** ή **ταυτοπλατείς** (π.χ. “σπίτι” και “κατοικία”).

β) Η έννοια Α είναι γένος της έννοιας Β (οπότε η έννοια Β είναι είδος της έννοιας Α). Σ’ αυτή την περίπτωση όλα τα Β είναι Α, ενώ υπάρχουν Α που δεν είναι Β. Οι έννοιες αυτές λέγονται **υπάλληλες** (π.χ. “χριστιανός” και “ορθόδοξος”).

γ) Οι έννοιες Α και Β συμπίπτουν κατά ένα μέρος ως προς το πλάτος τους, δηλαδή μερικά Α είναι Β και μερικά Β είναι Α (π.χ. “Έλληνας” και “καθολικός”). Οι έννοιες αυτές λέγονται **επαλλάσσουσες**.

δ) Οι δύο έννοιες (Α και Β) έχουν τελείως διαφορετικό πλάτος, παρ’ όλο που υπάγονται σε μια ευρύτερη έννοια (π.χ. “καρέκλα” και “τραπέζι”, οι οποίες υπάγονται στην έννοια “έπιπλο”). Οι έννοιες αυτές λέγονται**παράλληλες.**

**ΣΥΓΚΡΙΣΗ ΕΝΝΟΙΩΝ ΚΑΤΑ ΤΟ ΒΑΘΟΣ**

* **Αντίθετες** είναι δύο έννοιες, όταν βρίσκονται στα άκρα μιας κλίμακας εννοιών, όπως λόγου χάριν «άσπρο» και «μαύρο».
* **Αντιφατικές** είναι δύο έννοιες, όταν η μία είναι η άρνηση της άλλης, χωρίς να υπάρχει τίποτε ενδιάμεσο ανάμεσά τους, όπως λ. χ «άσπρο» και «μη άσπρο».

**► Ερωτήσεις** για την κατανόηση του υλικού

1. Ποια είναι η σκοπιμότητα της Τυπικής Λογικής που συγκρότησε ο Αριστοτέλης;
2. Ποια σκοπιμότητα εξυπηρετεί ειδικότερα η κατηγοριοποίηση των εννοιών κατά τον Αριστοτέλη;
3. Ποια σχέση υπάρχει ανάμεσα στο πλάτος και το βάθος μιας έννοιας;
4. Βοηθά στην οργάνωση της πρακτικής ζωής η Τυπική Λογική του Αριστοτέλη; Ποια σχέση κρίνετε ότι υπάρχει μεταξύ της Τυπικής Λογικής και της (μαθηματικής) «θεωρίας των συνόλων»;
5. Να προσδιορίσετε την ειδοποιό διαφορά: α)μεταξύ δύο αντικειμένων με πολλές ομοιότητες λ. χ παλαιότερα και νεότερα μοντέλα «αυτοκινήτων» β)μεταξύ δύο αφηρημένων εννοιών που συγγενεύουν λ. χ αρχαία ελληνική και σύγχρονη «δημοκρατία» και να σχολιάσετε την πρακτική της αξία.
6. Να δείξετε γιατί η διάκριση μεταξύ αντιθέτων και αντιφατικών εννοιών προστατεύει τους συλλογισμούς μας από κραυγαλέα σφάλματα.